Megugrott az infláció
2018. July 11., Wednesday 06:31
Júniusban a fogyasztói árak átlagosan 3,1%-kal magasabbak voltak az egy évvel korábbinál. Ez idő alatt a járműüzemanyagok, valamint a dohányáruk ára nőtt jelentős mértékben – áll a KSH gyorsjelentésében.
Tizenkét hónap alatt, 2017. júniushoz viszonyítva az élelmiszerek ára 3,4%-kal emelkedett, ezen belül a vaj, vajkrém 12,2, a száraztészta 11,2, a tojás 10,1, a tejtermékek 9,0, a liszt 5,1, a baromfihús 4,6%-kal drágult, a cukor 22,1%-kal olcsóbb lett.
A legnagyobb mértékben, átlagosan 6,2%-kal az egyéb cikkek (gyógyszerek, járműüzemanyagok, illetve lakással, háztartással és testápolással kapcsolatos, valamint kulturális cikkek) ára nőtt, ezen belül a járműüzemanyagokért 15,0%-kal kellett többet fizetni. A szeszes italok, dohányáruk ára átlagosan 5,9, a szolgáltatásoké 1,6%-kal emelkedett. A háztartási energia 1,4%-kal drágult, ezen belül a tűzifa ára 13,2, a palackos gázé 4,6%-kal nőtt, az elektromos energia, vezetékes gáz és távfűtés ára nem változott. A ruházkodási cikkekért 0,6%-kal többet, a tartós fogyasztási cikkekért 1,1%-kal kevesebbet kellett fizetni.